Shelley Duvall

Shelley Alexis Duvall (7. juuli 1949 Houston, Texas – 11. juuli 2024 Blanco, Texas) oli Ameerika Ühendriikide näitleja. Ta mängis mitmes filmilavastaja ja -produtsendi Robert Altmani filmis ning oli tuntud ekstsentriliste tegelaste kehastajana.

Pärast keskkooli lõpetamist müüs Duvall kosmeetikatooteid ja õppis South Texas Junior College'is toitumisteadust ja -teraapiat. Robert Altman leidis Duvalli 1. aprillil 1970 ühelt Houstonis toimunud peolt. Altmanis äratas huvi Duvalli ebaharilik välimus ja piiritu entusiasm ning ta otsustas anda Duvallile, kellel polnud varasemat näitlejakogemust, rolli enda filmis "Brewster McCloud"."SHELLEY DUVALL GROWS UP : There’s a Lot of the Kid Left in the Tenacious Producer Who Put Cable on the Map and Breathed New Life into Children’s TV". Los Angeles Times. latimes.com. Vaadatud 28.12.2024 Ehkki Duvall ei olnud kindel, et näitlejaks sobib, jätkas ta Altmani filmides mängimist.Nestor, Neit-Eerik (11.7.2024). "Suri "The Shiningu" peaosatäitja Shelley Duvall". kultuur.err.ee. Vaadatud 28.12.2024 Ta mängis kokku veel kuues Altmani filmis. Rolli eest psühholoogilises draamafilmis "Kolm naist" ("3 Women"; 1977) pälvis ta Cannes'i filmifestivalil parima naisnäitleja auhinna ja Los Angelese Filmikriitikute Ühenduse parima naispeaosatäitja auhinna. Samal aastal mängis ta kõrvalosa Woody Alleni romantilises komöödiafilmis "Annie Hall".

Duvalli pälvis tähelepanu veel Wendy Torrance'i rolliga Stanley Kubricku õudusfilmis "Hiilgus" ("The Shining"; 1980) ja Olive Oyli rolliga Altmani muusikafilmis "Popeye". 1980. aastatel mängis ta veel Terry Gilliami fantaasiafilmis "Aja bandiidid" ("Time Bandits"; 1981), Tim Burtoni lühifilmis "Frankenweenie" (1984) ja Fred Schepisi komöödiafilmis "Roxanne" (1987). 1980. aastatel lõi ta mitu lastele suunatud telesaadet, näiteks "Faerie Tale Theatre" (1982–1987) ja "Tall Tales & Legends" (1985–1987).

Alates 1990. aastatest mängis Duvall filmides harvemini, näiteks oli tal kõrvalosa Steven Soderberghi trilleris "Pealispinna all" ("The Underneath"; 1995) ja Jane Campioni draamafilmis "Daami portree" ("The Portrait of a Lady"; 1996). Pärast filmis "Manna from Heaven" (2002) mängimist pidas ta näitlemises paarikümneaastase pausi. Viimase filmirolli tegi Duvall 2023. aastal indie-õudusfilmis "The Forest Hills".

Aastatel 1970–1974 oli ta abielus Bernard Sampsoniga. 1970. aastate teises pooles oli Duvalli elukaaslane muusik Paul Simon ning alates 1989. aastast kuni oma surmani 2024. aastal elas ta koos ansambli Breakfast Clubi endise laulja Dan Gilroyga.

Duvall suri 2024. aastal 75-aastaselt diabeedi tüsistustesse.

 Viited 

Välislingid



Kategooria:Ameerika Ühendriikide näitlejad
Kategooria:Sündinud 1949
Kategooria:Surnud 2024